NARIADENIE KOMISIE (ES) č. 1084/2007
z 19. septembra 2007,
ktorým sa zakazuje lov okúnika v zóne NAFO 3M plavidlami plaviacimi sa pod vlajkou všetkých členských štátov okrem Španielska
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie (ES) č. 2371/2002 z 20. decembra 2002 o ochrane a trvalo udržateľnom využívaní zdrojov rybného hospodárstva v rámci spoločnej politiky v oblasti rybolovu (1), a najmä na jeho článok 26 ods. 4,
so zreteľom na nariadenie Rady (EHS) č. 2847/93 z 12. októbra 1993, ktorým sa zriaďuje kontrolný systém spoločnej politiky rybolovu (2), a najmä na jeho článok 21 ods. 3,
keďže:
(1)
Nariadením Rady (ES) č. 41/2007 z 21. decembra 2006, ktorým sa na rok 2007 stanovujú rybolovné možnosti a súvisiace podmienky pre určité populácie rýb a skupiny populácií rýb uplatniteľné vo vodách Spoločenstva a pre plavidlá Spoločenstva vo vodách, v ktorých sa vyžaduje obmedzovanie úlovkov (3), sa stanovujú kvóty na rok 2007.
(2)
Lov okúnika v zóne NAFO 3M je už zakázaný plavidlám plaviacim sa pod vlajkou Španielska.
(3)
Podľa informácií, ktoré Komisia dostala od sekretariátu NAFO, sú úlovky zásob uvedených v prílohe k tomuto nariadeniu na rok 2007 vyčerpané.
(4)
Je preto potrebné zakázať lov týchto zásob, ako aj ich držanie na palube, prekládku a vykládku plavidlami plaviacimi sa pod vlajkou všetkých členských štátov,
PRIJALA TOTO NARIADENIE:
Článok 1
Vyčerpanie kvóty
Kvóta na rybolov pridelená členským štátom uvedeným v prílohe k tomuto nariadeniu pre zásoby uvedené v tejto prílohe na rok 2007 sa považuje za vyčerpanú odo dňa stanoveného v danej prílohe.
Článok 2
Zákazy
Lov zásob uvedených v prílohe k tomuto nariadeniu plavidlami plaviacimi sa pod vlajkami členských štátov alebo registrovanými v členských štátoch uvedených v danej prílohe, sa zakazuje odo dňa stanoveného v tejto prílohe. Po uvedenom dátume sa zakazuje držať na palube, prekladať alebo vykladať takéto zásoby vylovené týmito plavidlami.
Článok 3
Nadobudnutie účinnosti
Toto nariadenie nadobúda účinnosť dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 19. septembra 2007